**PRESSINÕUKOGULE**  
aadress: pressinoukogu@eall.ee

**Kaebus Virumaa Teataja artikli kohta**

Kaebaja: Anti Poolamets, EKRE juhatuse liige, Riigikogu liige, Rakvere volikogu liige  
Kontakt: anti.poolamets@riigikogu.ee

**1. Kaebuse sisu**

Virumaa Teataja peatoimetaja **Eva Samolberg** avaldas 8. oktoobril 2025 Virumaa Teatajas artikli „**Kuidas EKRE esinumber mu lapsele sooneutraalsust tutvustas ja valimistest veel kord**“ kohta, mis käsitles 7. oktoobril Rakvere teatrikinos toimunud valimisdebatti.   
Artikkel on avaldatud järgmisel aadressil:  
<https://virumaateataja.postimees.ee/8338867/arvamus-kuidas-ekre-esinumber-mu-lapsele-sooneutraalsust-tutvustas-ja-valimistest-veel-kord>

**2. Rikkumise kirjeldus**

* Artikli pealkiri on **eksitav ja vale**. Pealkiri jätab mulje, nagu oleks EKRE esinumber Anti Poolamets pöördunud konkreetselt ajakirjaniku lapse poole ja rääkinud temaga sooneutraalsusest. Tegelikkuses sellist vestlust ei toimunud. Anti Poolamets käsitles debatil teemasid, mida ajakirjanik Eva Samolberg algatas, mitte ei rääkinud lapsega otse.
* Ajakirjanik on **kaasanud oma alaealise lapse poliitilisse propagandasse**, mis on ajakirjanduseetiliselt äärmiselt küsitav. Eetikakoodeksi järgi tuleb lapsi käsitleda erilise ettevaatlikkusega, mitte kasutada neid poliitilise arvamusloo illustreerimiseks.
* Artiklis öeldakse: *„Aitäh, Anti Poolamets, et minu lapsele neid teemasid tutvustasid!“*. Tegemist on subjektiivse ja eksitava väitega, mis loob alusetu etteheite ning kahjustab Anti Poolametsa mainet.
* Samuti seame kahtluse alla lapsevanema enda rolli, kuna just ajakirjanik otsustas tuua väikelapse täiskasvanute poliitilisele debatile, kus paratamatult kõlavad teemad, mis ei pruugi olla lastele mõeldud (debatis räägiti ka narkootikumide ja alkoholi tarbimisest avalikus ruumis, samuti LGBT filmifestivali rahastamisest linna poolt). Debatti juhtis Eva Samolberg, kes ise tõstatas ja juhtis teemasid, samuti oli ruumis debatti kuulamas lapse isa, kes oleks võinud lapse soovi korral teise kohta viia. Vastutus lastele debati sisu kuulamise osas on lapsevanemate, mitte debatis osaleva poliitiku õlul.
* Arvestades, et artiklis kasutatud väide lastele mittekohase info levitamise osas on kunstlik, on tegu tahtlikult tegelikkusele mittevastava olukorra konstrueerimisega, mida on täiendavalt rõhutatud pealkirja kaudu.

**3. Ajakirjanduseetika rikkumised**

Peame rikkumisteks järgmisi Ajakirjanduseetika koodeksi põhimõtete eiramisi:

– ajakirjanduses avaldatav teave peab olema tõene ja täpne

– pealkiri ei tohi moonutada sisu ega eksitada lugejat

– laste ja alaealiste käsitlemisel peab ajakirjandus olema eriti ettevaatlik ning vältima nende manipuleerivat kasutamist

– ajakirjanik ei tohi avaldada pahatahtlikke või moonutatud hinnanguid ega kasutada eksitavat konteksti

**4. Nõue**

* Palume Pressinõukogul tuvastada, kas Virumaa Teataja ja artikli autor Eva Samolberg on rikkunud ajakirjanduseetika koodeksit

Lugupidamisega

Anti Poolamets

Allkirjastatud digitaalselt

13.10.2025